Mihál, Jozef, podpredseda vlády a minister práce, sociálnych vecí a rodiny SR (2010-08-06):
Vážený pán predsedajúci, vážené panie poslankyne, vážení páni poslanci, len krátka reakcia na pani poslankyňu Vaľovú. Ja som tak dosť naviac cítil z vášho vystúpenia, pani poslankyňa, tú obavu o to, že či sa budú môcť ľudia slobodne rozhodovať, napríklad pokiaľ ide o povinný vstup do druhého piliera, takže pár poznámok na upresnenie toho ako by to malo fungovať. My budeme navrhovať, aby bol pre mladých ľudí vstup do druhého piliera povinný, ale zároveň dáme im dostatočne dlhú lehotu na to, aby sa mohli slobodne rozhodnúť a z druhého piliera vystúpiť. Tá lehota bude trvať najmenej rok, najmenej rok. Zároveň budú mať, či Sociálna poisťovňa, či správcovské spoločnosti zvýšenú informačnú povinnosť na to, aby informovali mladých ľudí o možnosti vstupu, pardon o možnosti, čo to vlastne druhý pilier je, či môžu, za akých podmienok sa im oplatí, kedy môžu vystúpiť a tak ďalej. Čiže aby to nebola nejaká šedá hmla, tak ako to bolo doteraz a mladí ľudia vlastne nemali informácie, pretože dnešný stav je taký, že pri dobrovoľnom vstupe do druhého piliera veľká väčšina mladých do druhého piliera nevstupuje a nie je to dané tým, že by nechceli, je to dané tým, že nemajú dostatok informácií, nikto sa o nich nezaujíma, ani vláda a, samozrejme, (potlesk) z dôvodu nedostatku finančných prostriedkov zrejme ani správcovské spoločnosti. Ja si to netrúfam komentovať, ale minimálne úlohou vlády, úlohou Sociálnej poisťovne by bolo, by malo byť poskytovať kvalitný informačný servis, čo to vlastne to dôchodkové sporenie je, nekonalo sa tak, nerobilo sa tak. Pokiaľ ide o dôchodkové fondy ako také, dnešná situácia je daná zákonmi, ktoré boli prijaté za minulej vlády. Tri dôchodkové fondy sú také ako keby ich jedna mater mala, rozlišujú sa akurát názvom, ale vôbec nie vecne. Všetko to fungovanie v tých troch fondoch je fakticky úplne rovnaké. Chceme robiť zmeny, zmeny tak, aby tieto tri fondy boli jednoznačne rozlíšené, a to rôznymi politikami, či v politike investovania, či v politike garancií pre sporiteľa, či v politike porovnávania výkonnosti jednotlivých fondov a, samozrejme, aj v politike odplaty pre správcovskú spoločnosť. To znamená, zvýši sa možnosť slobodného rozhodnutia ľudí, aby si vybrali jeden z týchto troch fondov podľa svojich osobných preferencií, podľa svojich osobných preferencií, a naviac, chcem presadiť, aby mali možnosť zvoliť si vstup do viacerých fondov súčasne, inými slovami, aby mali možnosť rozložiť svoje prostriedky, ktoré majú v druhom pilieri na viac fondov. Napríklad, polovicu budú mať v konzervatívnom fonde a druhú polovicu, povedzme, vo vyváženom fonde. Tým sa práve dosiahne vyššia sloboda o rozhodovaní o ich vlastnom majetku a budúcom dôchodku. Ďalej by som ešte rád pripomenul, v programovom vyhlásení je záväzok prijať zákon o dôchodkoch zo starobného dôchodkového sporenia. Je to zákon, ktorý tu absentuje, o ktorom sme predpokladali všetci, že ho prijme predchádzajúca vláda, ale tá na tom zrejme nemala záujem. Čiže tento zákon pripravíme a navrhneme my a jeho zmyslom bude upraviť práve výpočet dôchodkovej renty z prostriedkov, ktoré si sporiteľ či nasporí, či sa mu zhodnotia v jednotlivých dôchodkových fondoch. Pretože dnes tá legislatívna úprava prakticky nie je, respektíve je nedostatočná. Ďakujem. (Potlesk.)